**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL NEKILNOJAMOJO TURTO NURAŠYMO“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant nurašyti Klaipėdos miesto savivaldybei nuosavybės teise priklausantį nereikalingą netinkamą (negalimą) naudoti nekilnojamąjį turtą.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybei nuosavybės teise priklauso nekilnojamas turtas, pastatas Pilies g. 2A – sporto salė su administracinėmis patalpomis. Dalis šio pastato patalpų (912,83 kv. m.) patikėjimo teise valdoma biudžetinės įstaigos Klaipėdos miesto sporto bazių valdymo centro, likusi dalis pagal panaudos sutartis perduota kitiems juridiniams asmenims, tai yra VšĮ Klaipėdos krašto buriavimo sporto mokyklai „Žiemys“ ir Ukrainiečių kultūros ir švietimo centrui „Rodyna“. Nurodytiems naudotojams bus suteiktos kitos patalpos.

2013 m. atestuota statinio ekspertizės įmonė UAB „Baltų būstas“ atliko statinio techninės būklės įvertinimą ir ekspertizę.

Ištyrę statinį ekspertai nustatė, kad kai kurios statinio dalys neatitinka esminių statinio reikalavimų, t. y. pietrytinės laiptinės siena yra avarinės būklės, pažeistas esminio statinio mechaninio atsparumo ir pastovumo reikalavimas, todėl toliau naudotis laiptine nesaugu. Ekspertai atliko išsamų visų pastato konstrukcijų techninės būklės įvertinimą ir pateikė rekomendacijas siūlomiems darbams.

2017 m. UAB „Procesų valdymo kompetencijų centras“ įvertino Pilies g.2A pastato techninę būklę, pateikė statinio apžiūros aktą, kuriame nustatė stogo dangos pakitimus, stogo įdubose kaupiasi vanduo ir nenuteka į surinkimo tarpą, per plyšius stogo vanduo patenka į pastato konstrukcijas. Sienų būklė yra bloga, vizualiai matosi plyšiai, sutrūkinėjimai, dalis tinko nukritęs. Pastatas turi vertikalių ir horizontalių įtrūkimų. Pastato cokolinės dalies vietomis yra pajuodavusi, nukritęs tinklas. Aplink pastatą įrengta nuogrinda yra patenkinamos būklės, vizualiai matosi kai kur atvirkštiniai nuolydžiai, duobes kuriuose kaupiasi vanduo ir patenka į pamatus. Sienos – įtrūkusios atsilupę lubų ir sienų dažai, plyšiai ir skylės lubose bei sienose. Įvertinę pastato techninę būklę techninės priežiūros specialistai pateikė išvadą, kad pastatui reikalingas remontas apsaugant konstrukcijas nuo tolimesnio irimo poveikio. Rekomenduojamas remontas – modernizavimas užtikrinant pastato ilgaamžiniškumą.

Šiuo metu pastato būklė dar pablogėjo, eksploatuoti pastatą tapo nesaugu. Pastate esanti šildymo sistema dažnai genda, 2021 m. šildymo sistemą aptarnaujanti įmonė nustatė, kad šildymo sistema sena, jos atnaujinti negalima, todėl šildymo sistemą būtina keisti.

Pastatas yra blogos fizinės bei techninės būklės, kelia pavojų aplinkinių saugumui bei darko miesto vaizdą.

Klaipėdos miesto savivaldybės administracijos direktoriaus 2013-09-18 įsakymu Nr. AD1-2278 patvirtintame teritorijos tarp Pilies gatvės, akcinės bendrovės „Baltijos“ laivų statyklos, uosto akvatorijos ir Danės upės, Klaipėdoje, detaliajame plane numatytas šio pastato griovimas.

Nugriovus šį pastatą bus praplėsta šalia esanti automobilių parkavimo aikštelė.

Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, savivaldybės taryba priima sprendimą dėl savivaldybės nekilnojamojo turto nurašymo. Priėmus šį Savivaldybės tarybos sprendimą būtų sudaryta galimybė vykdyti pastato griovimo darbus bei nekilnojamojo turto nurašymo procedūras.

**3. Kokių rezultatų laukiama.**

Nugriovus ir nurašius nereikalingą netinkamą (negalimą) naudoti nekilnojamąjį turtą bus pašalintas blogos būklės pastatas ir sutvarkyta teritorija.

**4. Sprendimo projekto rengimo metu gauti specialistų vertinimai.**

Pastato techninę būklę įvertino Savivaldybės administracijos statybos leidimų ir statinių priežiūros skyriaus užsakyta UAB „Baltų būstas“ ir UAB „Procesų valdymo kompetencijų centras“.

**5. Lėšų poreikis sprendimo įgyvendinimui:**

Pastato griovimo darbai galėtų kainuoti iki 100 tūkst. Eur, ši suma gali kisti, nes rangovas atliekant griovimo darbus galimai medžiagas panaudos antriniam panaudojimui. Tiksli griovimo darbų kaina paaiškėtų po atliktų viešųjų pirkimų rangovui parinkti.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – bus pašalintas blogos būklės pastatas sutvarkyta teritorija.

Teikiame svarstyti šį sprendimo projektą.

PRIDEDAMA:

1. Nekilnojamojo turto registro centrinio duomenų banko išrašai, 10 lapų.;

2. BĮ Klaipėdos m. sporto bazių valdymo centro raštai, apžiūros aktai, 16 lapų.

Turto valdymo skyriaus vedėjas Edvardas Simokaitis